Ariwnteke ini pahavwi awayg giw José arimateyene ig danuh atere.
Ig pahavwi gaytakis Kiyavwiye Jesus gikannuhnivwi heneme ig ka akkaw awaku ig avise gibohrikis neras judeyenevwi giwewkistenkis.
Ig hiyapni hene ku samah ayiva gimiremni,
ig tivik ig danuh atere git Pilatus.
Ig awna git:
— Kiyavwiye,
uya amnihun isaksan adahan nah atere iwevye amekene Jesusmin givit.
Igme Pilatus kaytwa giwn:
— Barika.
Iwepnika.
Ig José timapni hene,
ig tivik wiwhpiye Kiyavwiye Jesus givit aminatak giyakni.
Igme ner Nikodemus ku pariye minikwak danuh git Kiyavwiye Jesus tiyegem,
ig atere gihapti José arimateyene.
Ig ewk pohowku madikwa (50) ahehtet ah amar kukwaki kewye “miha” akak ah adidkan kukwaki kewye “aloes”.
Igkis danuh atere,
igkis wiwhe Kiyavwiye Jesus givit aminatak giyakni.
Igkis wanakminevgi akak kamis seyne barewbetye payak akak ini ah amar kukwaki adahan gimihetni ku samah hiyeg judeyenevwi gihiyekemnikis.
Pahayku amutrivwi ayge kennesa arimkat ku kiney Kiyavwiye Jesus deddehpika.
Ayge amutrivwi pahayku imewti nukune ku pariye kote kawihkante.
Igkis hiyapni hene,
igkis awna:
— Inin imewti kennesa.
Uyay iwawhaw sarayh givit atere,
mmanawa amawka ku wis barewvithaw avit samdi danuh.
Atere igkis sarayhe Kiyavwiye Jesus givit.
Ayteke paka abet kabeyweke misanpewkarihte eg kiyavuno Mahi Madalena danuh atere arit Kiyavwiye Jesus gimew.
Ayge eg hiyap gimew asabwat ayiva wokepka.
Eg hiyapni hene,
eg sigise eg danuh git Simawh Pedru.
Nah Joawh ayge gikak.
Eg awna gitkis:
— Igkis wiwhe Ukivarawiy arikutak gimew.
Usuh ka hiyak ku kite igkis sarayhpig.
Ig Pedru timapni hene,
ig tivik atere.
Nah hawata tivigwata.
Usuh atere iwasene gimew.
Usuh piyamate sigise atere.
Nah sigiste giw Pedru.
Nahkit danuh giw.
Nah darakaw nah iwasa atere,
nah hiyap Kiyavwiye Jesus gidagmanvit kihubete ariku gimew.
Heneme nah ka parak atere.
Igme Pedru danuh nuhavuh butte akak givarakan.
Ayge ig hiyap gidagmanvit kihubete
payak akak giwanratiw.
Heneme ini giwanratiw ka kennesnima arimkat gidagmanvit.
In kahimuke avawyewa niw.
Nah hawata ku pariyekit danuh nah pareke atere butte.
Nah iwasa yumahe givit ayge.
Ayge nah ihe ku ig Kiyavwiye Jesus kuwis kannikew.
Mmanawa avit ini usuh kote pukuhpate ini Uhokri gannasan ku samah in awna ku amawka ig kannikaw ariw gimiremni.
Ayteke pisenwa usuh tivik uvinekut.
Egme kiyavuno Mahi Madalena danuh atere ku kiney ig sarayhpika,
eg tabir ayge ahumwa gimew.
Eg tihano ayge.
Eg tihano,
eg darakaw.
Eg iwasa arikut gimew.
Ayge eg hiyap piyana gikebikis ahj kasimsavuwave seyne.
Igkis batabdawak,
pahavwi gitiwhaptak,
pahavwime gikataptak ku kiney Kiyavwiye Jesus gidukwen.
Igkis awna gut:
— Kiyavuno,
mmahki pis tihavu ayge?
Egme kaytwa giwnkis:
— Awaku igkis iwe nukivara.
Nah ka hiyak ku kit igkis sarayhpig.
Eg awna inakni eg wagestaw eg hiyap Kiyavwiye Jesus ayge,
heneme eg ka hiyakgi ba ig Jesusma.
Ayge ig awna gut:
— Kiyavuno,
mmahki pis tihavu ayge?
Pariye pivegvan?
Egme guvewkankam ku ig amutri akavriwtenkam.
Eg awna git:
— Kiyavwiye,
ku pis iwevgi,
uya akki nutuh ku kit pis sarayhpig kahadbe nah atere iwevgi.
Igme Kiyavwiye Jesus kanum guw.
— Mahi.
Eg timapni hene eg wagestaw.
Eg murotvi git.
Eg awna guwnavrik:
— Rabôni.
Inakni wownavrikwiy “Kiyavwiye nukannuhten”.
Igme awna gut:
— Ka ba daxtan,
mmanawa nah kote wagahte git Niguh.
Su atak gitkis nukebyuvwi.
Uya akki gitkis ku nah me wagehemet git Niguh gitwata Yig,
git nuwohkiga,
gitwata yiwohkiga.
Eg timapni hene eg aytwe gitkis gikannuhnivwi.
Eg danuh gitkis,
eg awna:
— Nah kuwis hiyap Ukivarawiy.
Ayge eg ekke gitkis inakni ku pariye Kiyavwiye giwn gut.